CELEX: 62008TN0186
Language: lv
Date: 2008-05-09 00:00:00
Title: Lieta T-186/08: Prasība, kas celta 2008. gada 9. maijā — Liga para a Protecção da Natureza /Eiropas Kopienu Komisija

19.7.2008   
            
            
               LV
            
            
               Eiropas Savienības Oficiālais Vēstnesis
            
            
               C 183/25
            
         Prasība, kas celta 2008. gada 9. maijā — Liga para a Protecção da Natureza/Eiropas Kopienu Komisija
   (Lieta T-186/08)
   (2008/C 183/49)
   Tiesvedības valoda — portugāļu
   Lietas dalībnieki
   
      Prasītāja: Liga para a Protecção da Natureza (LPN), Lisabona (Portugāle) (pārstāve — P. Vinagre e Silva, advokāte)
   
      Atbildētāja: Eiropas Kopienu Komisija
   Prasītājas prasījumi:
   
               —
            
            
               atcelt Eiropas Kopienu Komisijas 2008. gada 28. februāra lēmumu [minēts Eiropas Kopienu Komisijas Liga para a Protecção da Natureza (turpmāk tekstā — “LPN”) adresētā 2008. gada 3. aprīļa vēstulē], ar kuru noraidīta sūdzība Nr. 2003/4523 par Baixo Sabor dambja celtniecību, tiktāl, ciktāl šajā lēmumā ir kļūdaini uzskatīts, ka ir izpildītas būtiskās formalitātes, lai sūdzības iesniedzēja (LPN) varētu izmantot tiesības piedalīties iepriekšējā administratīvā procedūrā par projektu “Baixo Sabor dambis”, kas ierosināta ar Eiropas Kopienu Komisijai adresēto sūdzību Nr. 2003/4523;
            
         
               —
            
            
               atcelt arī Komisijas ģenerālsekretariāta vārdos neizteikto lēmumu noraidīt atkārtoto pieteikumu, ko LPN iesniedza 2008. gada 19. februārī saskaņā ar Regulas (EK) Nr. 1049/2001 (1) 8. pantu;
            
         
               —
            
            
               piespriest Komisijai samaksāt LPN simbolisku atlīdzību par tiesiskās paļāvības, kas tai bija attiecībā uz to, ka minētā iestāde rīkosies taisnīgi un ievēros procesuālās normas, aizskārumu;
            
         
               —
            
            
               likt Komisijai saskaņā ar Pirmās instances tiesas Reglamenta 64. un turpmākajiem pantiem iesniegt Pirmās instances tiesai minēto 2008. gada 28. februāra lēmumu par sūdzības noraidīšanu, kas prasītājai nebija paziņots, kā arī nebija publicēts;
            
         
               —
            
            
               piespriest Komisijai atlīdzināt tiesāšanās izdevumus.
            
         Pamati un galvenie argumenti
   Par lēmumu noraidīt sūdzību
   Lēmums noraidīt sūdzību neesot spēkā, jo tas esot balstīts uz acīmredzamu pašas Komisijas LPN piešķirtu tiesību iesniegt iepriekšējus apsvērumus pārkāpumu.
   Komisija it īpaši esot liegusi iepazīties ar jebkādiem lietas materiālos esošiem dokumentiem, kas būtu ļāvuši izmantot tiesības iesniegt iepriekšējus apsvērumus, un neesot paskaidrojusi, uz kādu “iekšējo normu” (kuru esamību minētā iestāde apliecināja) pamata bija piešķirtas minētās tiesības sniegt apsvērumus.
   Turklāt esot pieļauts tādu pamatprincipu pārkāpums kā labas ticības princips, taisnīguma princips, pārskatāmības princips, labas pārvaldības princips, jo līdz galīgā lēmuma noraidīt sūdzību pieņemšanai nebija iespējams izanalizēt iepriekšējos apsvērumus (ko skaidri apliecina tas vien, ka starp šo iepriekšējo apsvērumu, kas bija formulēti uz četrdesmit lappusēm portugāļu valodā, izklāstot jaunus faktus un argumentus, nosūtīšanu Komisijai un lēmumu noraidīt sūdzību pagāja mazāk nekā 24 stundas).
   Par vārdos neizteikto lēmumu noraidīt pieteikumu
   Ņemot vērā Regulu Nr. 1367/2006 (2) un Regulu Nr. 1049/2001, kurās ir nepārprotami apstiprinātas tiesības iepazīties ar Komisijas “iekšējām normām”, ar kurām ir pamatotas tiesības iesniegt iepriekšējus apsvērumus, vispirms Komisijas un vēlāk ģenerālsekretariāta, kuram bija iesniegts atkārtotais pieteikums, bezdarbība nav izskaidrojama un skaidri pārkāpj šajās regulās paredzētās tiesības uz piekļuvi dokumentiem un informācijai.
   
      (1)  Eiropas Parlamenta un Padomes 2001. gada 30. maija Regula (EK) Nr. 1049/2001 par publisku piekļuvi Eiropas Parlamenta, Padomes un Komisijas dokumentiem (OV L 145, 43. lpp.).
   
      (2)  Eiropas Parlamenta un Padomes 2006. gada 6. septembra Regula (EK) Nr. 1367/2006 par to, kā Kopienas iestādēm un struktūrām piemērot Orhūsas Konvenciju par pieeju informācijai, sabiedrības dalību lēmumu pieņemšanā un iespēju griezties tiesu iestādēs saistībā ar vides jautājumiem (OV L 164, 13. lpp.).